Asmuo, norintis įregistruoti rūsio patalpą daugiabučiame name ir savo nuosavybės teisę į ją, turi pateikti prašymą, bet kuriame Registrų centro klientų aptarnavimo padalinyje. Kartu su prašymu reikia pateikti:
Tinkamai suformuotą rūsio patalpos kadastro duomenų bylą, kurią gali gauti iš namo administratoriaus. Jei administratorius plano pateikti negali, plano kopija užsakoma Registrų centre. Jei pateiktas planas neatitinka patalpų faktiško išplanavimo, bendrasavininkiai užsako naujai rūsio kadastrinius matavimus, kuriuos rengia matininkai, nurodyti Nekilnojamojo turto kadastro įstatymo 11 straipsnyje.
Planus klientai gali užsisakyti savarankiškai apmokant savo lėšomis, arba gali užsakyti ir per namo administratorių, tokiu atveju bus priskaičiuota prie suteiktų paslaugų ir paskirstant visiems namo bendrasavininkams.
Patalpos suformavimo teisėtumą patvirtinančius dokumentus (savivaldybės administracijos išduotą pažymą apie naujai suformuotų nekilnojamojo turto kadastro objektų ar patalpų galimybę naudoti pagal paskirtį). Šiai pažymai klientas turi kreiptis į miesto savivaldybės administraciją. Dokumentus patvirtinančius nuosavybės teisių atsiradimą. Tai yra notaro patvirtinta rūsio patalpos įsigijimo nuosavybėn sutartis ir perdavimo aktas, ar teismo sprendimas, ar kitas nuosavybės teisę į rūsio patalpą patvirtinantis dokumentas.
PASTABOS: Daugiabučio namo bendrojo naudojimo patalpos yra bendrosios dalinės nuosavybės teisės objektas. Visi klausimai susiję su daugiabučio namo bendrojo naudojimo patalpų valdymu, naudojimu (vietos nustatymu) ir disponavimu sprendžiami bendraturčių sutarimu.
Nuosavybės teisės į bendrojo naudojimo patalpas gali būti registruojamos visų namo butų ir kitų patalpų savininkų vardu. Civilinio kodekso 4.82 straipsnio 5 dalyje nurodyta, kad buto ir kitų patalpų savininkui priklausanti bendrosios dalinės nuosavybės dalis yra lygi jam nuosavybės teise priklausančių patalpų naudingojo ir gyvenamojo namo naudingojo ploto santykiui.
Asmuo, norintis įregistruoti savo nuosavybės teisę į nekilnojamąjį daiktą ar patalpą Nekilnojamojo turto registre, valstybės įmonės Registrų centro bet kuriame teritoriniame padalinyje turi paduoti prašymą. Kartu su prašymu reikia pateikti bendraturčių susitarimą dėl savininko dalies nustatymo bendroje dalinėje nuosavybėje.
Kai nuosavybės teisės į naujai suformuotą patalpą įregistruotos visiems butų ir kitų patalpų savininkams, bendraturčiai turi teisę jam priklausančią dalį perleisti kitam asmeniui, ar atsidalinti iš bendrosios dalinės nuosavybės. Nuosavybės teisių perleidimo sutartis turi būti tvirtinama notaro.
Informacija parengta pagal Registro centro duomenis: https://info.registrucentras.lt/node/6556